 Coronavirus tips: How WHO say make we use face mask sake of COVID-19 outbreak  As di coronavirus pandemic continue to dey spread for di world, state goments for different kontris don order compulsory use of facemask as measure to slow down di spread of di Covid-19 disease. Although di World Health Organization tok say na only health workers, pipo wey dey treat Covid- 19 patients and pipo wey sick suppose dey wear facemask. Di health join bodiinsist say pipo wey well no need use facemask. However, scientists for all ova di world say e no bad if evribodi begin dey use am as e dey safer to use, pass wen di face no dey covered wit mask for dis coronavirus period. Di World Health Organization advise say if you wan use facemask, den you must sabi how dem dey wear am and how you go fit troway am properly. Di health body show five ways how you fit use facemask wey go work. Lagos and Osun states, south west Nigeria don become di latest states for di world to make am compulsory for use of face mask for all dia residents before dem enta public space. Di states follow afta Germany, Republic of Czech, Australia, Morocco, Turkey, Slovakia, Poland, Jamaica,  Bosnia and Herzegovina wey don give order say make nobody comot for house witout facemask. Even di Nigeria Presidential Taskforce on Covid- 19 for one of di recent media briefing bin encourage all kontri pipo to begin dey use facemask if dey wan comot for house. According to di latest data wey di Nigeria Centre for Disease Control release for 24 April, di kontri get 1, 182 confamed cases of coronavirus, 35 deaths and 222 don dey discharged. 